U ostvarivanju prava i obveza u području zaštite od požara sukladno članku 13. Zakona o zaštiti od požara („Narodne novine“ broj 92/10, 114/22), članka 25. Statuta Općine Ružić „Službeni vjesnik Šibensko-kninske županije broj 07/21, a temeljem Procjene ugroženosti od požara i tehnoloških eksplozija Općine Ružić, Programa aktivnosti u provedbi posebnih mjera zaštite od požara od interesa za Republiku Hrvatsku u 2023. godini **(KLASA: 022-03/23-07/02, URBROJ: 50301-29/23-23-2)** i Provedbenog plana unapređenja zaštite od požara na području Šibensko-kninske županije za 2023. godinu, Općinsko vijeće Općine Ružić na 11. sjednici održanoj 02. lipnja 2023. godine donosi

**GODIŠNJI PROVEDBENI PLAN**

**unapređenja zaštite od požara na području Općine Ružić za 2023. godinu**

U cilju unapređenja zaštite od požara na području Općine Ružić, Općinsko vijeće Općine Ružić donosi Godišnji provedbeni plan unapređenja zaštite od požara na području Općine Ružić za 2023. godinu.

Cilj će se postići odgovarajućim poduzimanjem širokog raspona preventivnih mjera (šumarskih, agronomskih, organizacijskih, promidžbenih, inspekcijskih) za sprječavanje nastanka požara (a time i smanjiti broj požara) i razvojem odgovarajućih elemenata (u ljudstvu, tehnici i opremi) operativnih snaga za gašenje požara. Zajedničkim djelovanjem i provedbom preventivnih i operativnih mjera u konačnici će se utjecati na smanjenje broja požara te spriječiti i umanjiti narušavanje biološke i krajobrazne raznolikosti i podržati trajno održivi razvoj ekosustava.

Svi subjekti obvezni su provoditi svoje zadaće kontinuirano tijekom cijele godine na području svoje nadležnosti te su dužni dati svoj doprinos u provedbi preventivnih i operativnih (kurativnih) mjera zaštite od požara.

U cilju unaprjeđenja zaštite od požara na području Općine Ružić potrebno je provesti sljedeće organizacijske, tehničke i urbanističke mjere:

**1. Organizacijske mjere**

**1.1.** Sukladno izračunu o potrebnom broju vatrogasaca iz Procjene ugroženosti od požara i tehnoloških eksplozija osigurati potreban broj operativnih vatrogasaca u požarnoj sezoni 2023. Operativni vatrogasac može biti dobrovoljni vatrogasac uz zadovoljavanje uvjeta propisanih Zakonom o vatrogastvu („Narodne novine“, broj 125/19).

*Izvršitelj zadatka: Općina Ružić, DVD Ružić, Vatrogasna zajednica Šibensko-kninske županije*

**1.2.** Dobrovoljnom vatrogasnom društvu Ružić kao središnjoj postrojbi na području Općine Ružić osigurati djelotvornu i pravodobnu operativnost.

*Izvršitelj zadatka: Općina Ružić, DVD Ružić, Vatrogasna zajednica Šibensko-kninske županije.*

**1.3.** Općina Ružić dužna je u svom proračunu predvidjeti financijska sredstva za održavanje vatrogasne tehnike i opreme te prije početka ljetne požarne sezone izvršiti pripreme i sanacije, odnosno otklanjanje nedostataka na vozilima, opremi i tehnici, prvenstveno na temelju raščlambe zapisnički utvrđenih oštećenja i/ili kvarova tijekom prethodne požarne sezone, kao i planirati financijska sredstva za istu namjenu u sljedećoj godini.

*Izvršitelj zadatka: Općina Ružić*

**1.4.** Organizirati i poduzimati mjere za uklanjanje minsko-eksplozivnih sredstava na miniranom zemljištu kako bi se omogućilo vatrogasno djelovanje i na tom području Općine. U periodu dok se s čitavog područja Općine ne uklone minsko-eksplozivna sredstva, na miniranom zemljištu voditi brigu o obnavljanju oznaka i obavijesti o opasnostima kao i postavljanju i održavanju traka kojima se ograđuje i obilježava minirano ili minski sumnjivo područje. Vatrogasna zajednica županije predložit će prioritetna područja koja je potrebno razminirati u svrhu lakšeg pristupa, odnosno gašenja požara.

*Izvršitelj zadatka: Hrvatski centar za razminiranje, Općina Ružić, Vatrogasna zajednica Šibensko-kninske županije*

**2. Sredstva veze, javljanja i uzbunjivanja**

**2.1.** Za učinkovito i uspješno djelovanje vatrogasaca od trenutka uzbunjivanja i početka intervencije do lokaliziranja i gašenja požara, potrebno je, sukladno Procjeni ugroženosti od požara i tehnoloških eksplozija, osigurati dovoljan broj stabilnih, mobilnih i ručnih radio uređaja za potrebe vatrogasnih postrojbi.

*Izvršitelj zadatka: Općina Ružić*

**3. Urbanističke mjere**

**3.1.** U postupku izrade i donošenja prostorno planske dokumentacije obvezno je utvrditi mjere zaštite od požara sukladno važećim propisima.

*Izvršitelj zadatka: Općina Ružić, Upravni odjel za zaštitu okoliša, prostorno uređenje, gradnju i komunalne poslove Šibensko-kninske županije, Javna ustanova Zavod za prostorno uređenje šibensko kninske županije*

**3.2.** U naseljima sustavno poduzimati potrebne mjere kako bi prometnice i javne površine bile uvijek prohodne u svrhu nesmetane intervencije. U većim kompleksima pravnih osoba osigurati stalnu prohodnost vatrogasnih pristupa i putova evakuacije.

*Izvršitelj zadatka: Hrvatske ceste d.o.o., Županijska uprava za ceste Šibensko-kninske županije, Općina Ružić, pravne osobe koje su vlasnici većih proizvodnih kompleksa.*

**3.3. Minimalne količine vode za gašenje požara i tlak**

Za gašenja požara potrebno je osigurati minimalne potrebne količine vode za gašenje požara i tlak u hidrantskoj mreži, sukladno važećim propisima.

*Izvršitelj zadatka: Rad d.o.o. Drniš*

**3.4**. **Hidrantska mreža za gašenje požara**

Postojeću hidrantsku mrežu usklađivati s važećim propisima.

*Izvršitelj zadatka: Rad d.o.o. Drniš*

**3.5**. **Ostali izvori vode za gašenje požara**

Urediti prilaze za vatrogasna vozila i pristupe do površine voda koje svojom izdašnošću udovoljavaju potrebama kod gašenja požara, a u svrhu crpljenja vode za potrebe gašenja požara.

*Izvršitelj zadatka: Općina Ružić*

**4. Mjere zaštite odlagališta komunalnog otpada**

**4.1.** Nadležno tijelo Općine Ružić sustavno će pratiti i nadzirati stanja odlagališta otpada i trajno poduzimati mjere za sanaciju nekontroliranih „divljih“ odlagališta.

Posebna pozornost usmjerit će se na provedbu mjera uređenja lokacija i zdravstvene zaštite odlagališta otpada određenih posebnim propisima, odnosno trajno poduzimanje odgovarajućih mjera u smislu uređenja, osiguravanja, čuvanja ili zabrane korištenja odlagališta i ostale mjere za sanaciju nekontroliranih „divljih“ odlagališta.

*Izvršitelj zadatka: Općina Ružić, Gradska čistoća Drniš d.o.o.*

**4.2.** U slučaju nastajanja požara na odlagalištu otpada osigurati gašenje požara u najkraćem mogućem roku, putem vatrogasne postrojbe koja će pristupiti gašenju na siguran način. U slučaju širenja požara u dubinu odlagališta osigurati radni stroj pogodan za izvođenje zahvata potrebnih za osiguranje pristupa žarištu požara.

*Izvršitelj zadatka: Dobrovoljno vatrogasno društvo Ružić, Vatrogasna zajednica Šibensko kninske županije*

**5. Organizacijske i administrativne mjere zaštite od požara na otvorenom prostoru**

**5.1.** Sukladno važećim propisima koji reguliraju zaštitu od požara na otvorenom prostoru, nužno je urediti okvire ponašanja na otvorenom prostoru, posebice u vrijeme povećane opasnosti od požara kroz donošenje odluka koje uređuju uvjete i načine spaljivanja poljoprivrednog i drugog gorivog otpada biljnog porijekla na otvorenom prostoru.

*Izvršitelj zadatka: Općina Ružić*

**5.2.** Koristeći sve oblike javnog priopćavanja (radio, televizija, tisak, plakati, letci i slično), sustavno i redovito obavještavati i upozoravati stanovništvo na potrebu provođenja preventivnih mjera zaštite od požara.

*Izvršitelj zadatka: Vatrogasna zajednica Šibensko kninske županije, Općina Ružić,* *Šibensko kninska županija*

**5.3.** Organizirati savjetodavne sastanke sa svim sudionicima i obveznicima provođenja zaštite od požara u cilju poduzimanja potrebnih mjera, kako bi se opasnost od nastajanja i širenja požara smanjila na najmanju moguću mjeru.

*Izvršitelj zadatka: Općina Ružić, Vatrogasna zajednica Šibensko kninske županije*

**5.4.** Nužno je propisati mjere za uređivanje i održavanje rudina, živica, međa, poljskih i šumskih putova i kanala sukladno važećim propisima.

*Izvršitelj zadatka: Općina Ružić*

**5.5.** Obvezno je osigurati redovito održavanje (čišćenje) vodotokova i građevina za melioracijsku odvodnju sukladno važećem Planu upravljanja vodama Hrvatskih voda.

*Izvršitelj zadatka: Hrvatske vode*

**5.6.** Bunari i ostale prirodne pričuve vode koje se mogu koristiti za gašenje požara na otvorenom prostoru moraju se redovito čistiti, a prilazni putovi za vatrogasna vozila održavati prohodnima.

*Izvršitelj zadatka: Općina Ružić, pravne osobe koje obavljaju komunalnu djelatnost, fizičke i pravne osobe koje su vlasnici zemljišta na kojem se nalaze pričuve vode za gašenje požara*

**5.7.** U slučaju nastajanja požara na otvorenom prostoru, pravne osobe čije su građevine ili uređaji locirani u neposrednoj blizini požara dužne su dati na raspolaganje svoju opremu i mehanizaciju za potrebe radova na sprječavanju širenja požara ili za njegovo gašenje.

*Izvršitelj zadatka: pravne osobe čije su građevine ili uređaji u neposrednoj blizini požara*

**5.8.** Obvezan je nadzor i skrb nad državnim, županijskim i lokalnim cestama te zemljišnim pojasom uz cestu. Zemljišni pojas uz ceste mora biti čist i pregledan kako zbog sigurnosti prometa tako i zbog sprječavanja nastajanja i širenja požara na njemu. Stoga je obvezno čišćenje zemljišnog pojasa uz ceste od lakozapaljivih tvari, odnosno, onih tvari koje bi mogle izazvati požar ili omogućiti odnosno olakšati njegovo širenje.

*Izvršitelj zadatka: Hrvatske ceste d.o.o., Županijska Uprava za ceste Šibensko kninske županije, Općina Ružić.*

**6**. Jedinstveni upravni odjel Općine Ružić upoznat će sa sadržajem ovoga Provedbenog plana sve pravne subjekte koji su istim predviđeni kao izvršitelji pojedinih zadataka.

**7.** Sredstva za provedbu obveza koje proizlaze iz ovoga Provedbenog plana, osigurana su u Proračunima izvršitelja zadatka.

**8**. Provedbeni plan unaprjeđenja zaštite od požara na području Općine Ružić za 2023. godinu donosi se na temelju Provedbenog plana unaprjeđenja zaštite od požara na području Šibensko-kninske županije.

**9.** Ovaj Plan stupa na snagu danom donošenja, a objavit će se u „Službenom glasilu Općine Ružić“

KLASA: 245-01/23-01/6

URBROJ: 2182-8-02-23-1

Gradac, 02. lipnja 2023. godine

OPĆINSKO VIJEĆE OPĆINE RUŽIĆ

PREDSJEDNIK

Ante Duran, v.r.